Hvað eru til margar tegundir af bakteríum á jörðinni ? Spurningin í heild sinni hljóðaði svona : Hvað eru til margar tegundir af bakteríum á jörðinni og hve margar af þeim finnast á Íslandi ? Hverjar eru stærstar og hverjar eru minnstar ? Orðið baktería er á íslensku aðallega notað um þá gerla sem valda sjúkdómum en í þessu svari verður gerð grein fyrir þekktum fjölda gerla . Gerlafræðingar hafa greint og skráð rúmlega 4 þúsund tegundir af gerlum . Ekki hefur höfundur þessa svars tiltækar upplýsingar um hversu margar tegundir hafa fundist hér á landi . Fyrir fáeinum árum fundu þýskir vísindamenn langstærsta geril sem þekktur er . Hann fannst í jarðvegssýni frá Namibíu og reyndist vera um 750 µm í þvermál ( 0,75 mm ) og er hann þess vegna sýnilegur án hjálpar smásjár . Þessi gerill er 100 sinnum stærri en sá sem áður var talinn stærstur en hann nefnist Epulospiscum fishelsoni og lifir í iðrum ákveðinnar fisktegundar . Gerilinn frá Namibíu er svo stór að ef við ímynduðum okkur að hann væri á stærð við steypireyð væri næststærsti gerilinn álíka lítill og músarungi . Þessi risi meðal gerla hefur hlotið fræðiheitið Thiomargarista namibiensis sem mætti nefna ' brennisteinsperla Namibíu' enda glóir gerillinn fallega líkt og ópalsteinn með bláum og grænum gljáa og gerlarnir vaxa saman í keðju líkt og perlufesti . Afar smáir gerlar hafa einnig fundist . Þeir smæstu ná varla einum míkrómetra á lengd og eru aðeins brot úr míkrómetra á breidd . Einn slíkur gerill er Haemophilus influenzae ( sem áður var sakaður um að valda inflúensu ) . Hann er frá 0,2 – 0,3 µm á breidd en 0,5 – 2,0 µm á lengd . Stærðartölur gerilsins Escherichia coli sem mikið er notaður við rannsóknir eru 7 µm á lengd og 1,8 µm á breidd .